Марко Ганчев
Преместването на зоологическата градина

chitanka.info

От някоя и друга година

животните в зоологическата градина

взеха да стават нервни,

та почти луди.

Комисия от професори

обикаля край тях и се чуди

откъде иде тая беда.

Да не би да е пораснала

жаждата им за свобода?

Едни викат не, други викат да.

И едва ли щяха

да стигнат до нещо, едва ли,

ако от клетката

на говорещите папагали

най-после един папагал

срещу тях не зина:

— А бе, не виждате ли,

че всичкото е от бензина?

От някоя и друга година

все повече при нас нахлува бензина

на колите от съседните булеварди.

Клетката ни варди от свободата,

но от бензина не може да ни оварди!

— Тъй, тъй! — изръмжаха гърлата

на тигри, лъвове и леопарди.

И тогава професорската комисия

(все от брадати професори представи си я)

реши да се премести

зоологическата градина

в ловния парк,

по-далече от бензина.

За което заслужават похвала

както комисията,

така и папагала.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.